Copilul se juca împreună cu ceilalţi fraţi, lângă casa lor, din Vişan, comuna Bârnova, la o aruncătură de băţ de Iaşi. “Rănile căpătate au fost operate. La una dintre răni se vedea osul, băgai două degete în rană”, ne-a spus tatăl copilului traumatizat psihic şi fizic, pe viaţă. Fapta a avut loc la începutul lunii octombrie, iar dosarul “a fost pasat” între Parchet şi Poliţie, iar câinele poate fi văzut şi în prezent sărind gardul casei şi plimbându-se pe străzile din Vişan.

Atacul câinelui a avut loc pe 5 octombrie, atunci când Ionuţ Crăciun şi-a luat copii de la şcoală şi i-a dus la casa pe care o are în satul Vişan, lângă Iaşi. Imediat după ce au mâncat, copiii au mers să se joace, iar tatăl lor a mai rămas la masă. La un moment dat, unul dintre fiii bărbatului a intrat în fugă în casă strigând că fratele său mai mare a fost atacat de un câine şi nu se mai mişcă. De fapt, câinele sărise la el, iar fratele mai mare s-a interpus între el şi animal şi a încercat să îl apere.

Câinele l-a muşcat violent încât copilul a început să plângă de durere şi şoc. Aşa a fost găsit de către tatăl său. “Am ieşit din casă imediat, şi mi-am găsit băieţelul pe jos, plângând, cu sânge pe haine, iar la o distanţă de un metru se afla un căine, rasa Akita american, aparţinând unor vecini. Am intrat în panică, soţia mea a început să plângă şi să ţipe. Nu am reacţionat în niciun fel faţă de câine, prioritatea mea a fost băieţelul cu care am plecat la spitalul de urgenţă. Băieţelul a fost operat seara, după patru ore. La una dintre răni se putea vedea osul, şi puteai introduce două degete în rană”, a precizat Ionuţ Crăciun, tatăl copilului. Copilul a fost internat pe 5 octombrie, iar pe 19 a fost externat. El a fost externat cu mai multe diagnostice: plăgi muşcate câine antebraţ drept operate, plăgi muşcate torace posterior operate, plăgi muşcate fesă dreaptă operate şi monocitoză. Tatăl copilului rănit grav a mai spus că, de obicei, câinele atacator stătea în curtea unui vecin din apropiere, şi nu era legat. De asemenea, la casa respectivă, locuieşte o femeie, Petronela Rusu, care are grijă de câine.

“Câinele stă în curtea unei case aflate în proximitatea casei noastre, şi nu iese niciodată din curte. Acest câine reprezintă un pericol public deoarece pe strada noastră sunt numai puţin de 14 copii care se joacă în afara curţilor. Acest gen de câini trebuie să fie dresaţi şi vaccinaţi deoarece sunt câini de luptă. Câinele a mai fost văzut pe stradă de către vecinii mei care l-au ocolit căt au putut de mult, părând să fie dispus să muşte”, a adăugat tatăl copilului muşcat de câine. Reprezentanţii poliţiei au precizat ieri că dosarul de cercetare a faptei a fost trimis de la Secţia 5 Bularga, la poliţiştii din Bârnova. “Sesizarea a fost depusă iniţial la Parchet, după care a fost înaintată la Secţie 5 Bularga spre soluţionare după care a fost înaintată la Bârnova. Nu era de competenţa Secţiei 5 deoarece Vişan este în comuna Bârnova şi urmează să fie înaintată aici. Încadrarea faptei: vătămare corporală din culpă. Sesizarea a ajuns la Secţia 4 pe data de 18 decembrie, iar cei de aici au stabilit că nu este pe raza lor de competenţă”, a precizat Anca Vîjiac, din cadrul Poliţiei Iaşi. Câinele din rasa Akita american este cunoscut ca fiind un câine care trebuie dresat, în caz contrar fiind periculos pentru copii.